钦定古今图书集成/理学汇编/学行典/第075卷 > 礼记 > 《聘义》
## 钦定古今图书集成/理学汇编/学行典/第075卷 > 礼记 > 《聘义》

昔者，君子比德于玉焉：温润而泽，仁也；缜密以栗，知
也；廉而不刿，义也；垂之如队，礼也；叩之其声清越以
长；其终诎然，乐也；瑕不揜瑜，瑜不揜瑕，忠也；孚尹旁
达，信也；气如白虹，天也；精神见于山川，地也；圭璋特
达，德也；天下莫不贵者，道也。《诗》云：“言念君子，温其如
玉。”故君子贵之也。

〈陈注〉马氏曰：“能柔能刚，能抑能扬，能敛能彰，而能备精粗之美，以全天人之道者。玉之为物也，能柔则温润而泽，所以为仁；能刚则廉而不刿，所以为义；能抑则垂之如队，所以为礼；能扬则其声清越以长，其终诎然，所以为乐；能敛则缜密以栗，所以为智；能彰则瑕不掩瑜，瑜不掩瑕，所以为忠；孚尹于中，旁达于外，所以为信；始之以仁，而成之以信。凡此皆粗而为人道也。于气如白虹，所以为天；精神见于山川，所以为地；圭璋特达，所以为德；天下莫不贵之，所以为道。凡此皆精而为天道也。七者合而言之，皆谓之德，君子所贵以此德也。温者，德之始，言始所以见终。”《论语》言孔子之五德，则始于温；夔教胄子以四德，亦始于温。《诗》亦曰：“温温恭人，惟德之基。”古人用玉，皆象其美。